**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.03.2024, ora 08.00 – 19.03.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 19.03.2024, ora 07.00**

**RÂURI**

**Debitele au fost în general în scădere**, exceptând râurile din bazinele: Bega Veche, Bega, Timiş, Bârzava, Moravița, Caraş, Nera, Cerna, Vedea, Siret (exceptând râurile din bazinele Râmnicu Sărat, Putnei și cursurile superioare ale Bistriței, Moldovei și Sucevei), bazinele inferioare ale Argeșului, Ialomiței, bazinul mijlociu și inferior al Prutului și râurile din Dobrogea, unde au fost relativ staționare.

Debitele se situează la valori peste mediile multianuale lunare pe râurile din bazinele hidrografice: Vișeu, Iza, Tur, Someș, Crișul Repede, Mureș, Bega, bazinele superioare ale Jiului, Prahovei, bazinele superioare şi mijlocii ale Oltului, Bistriței şi pe cursurile superioare ale Moldovei şi Prutului. Pe celelalte râuri debitele se situează la valori cuprinse între 30-80% din normalele lunare şi mai mici (sub 30%) pe râurile din bazinele hidrografice: Moravița, Caraș, Nera, Cerna, Vedea, Bârlad, Tazlău, Jijia, pe unii afluenți din bazinele inferioare ale Jiului, Oltului, Argeșului și pe unele râuri din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general în scădere**, exceptând râurile din bazinele hidrografice: Crasna, Barcău, Bega Veche, Bega, Timiş, Bârzava, Moravița, Caraş, Nera, Cerna, Vedea, bazinele inferioare ale Argeșului, Ialomiței, Siret (exceptând râurile din bazinele Râmnicului Sărat, Putnei și cursurile superioare ale Bistriței, Moldovei și Sucevei), bazinul mijlociu și inferior al Prutului şi cele din Dobrogea, unde vor fi relativ staționare.

Sunt posibile creşteri de niveluri şi debite pe unele râuri din zonele de deal şi de munte, mai ales pe cele din jumătatea de est a țării, ca urmare a precipitațiilor mixte prognozate și cedării apei din stratul de zăpadă.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 18-19.03.2024 **a fost în creștere, având valoarea de** **6500 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în creștere pe sectorul Gruia-Giurgiu şi în scădere pe sectorul Oltenița-Tulcea.

**Debitul la intrarea în ţară** (secţiunea Baziaş) **va fi staționar (6500 m3/s).**

În aval de Porţile de Fier debitele vor fi în creștere pe sectorul Gruia-Oltenița şi în scădere pe sectorul Călărași-Tulcea.

***Se situează în faza I de apărare următoarele sectoare de dig:***

-Sfântu Gheorghe (din administrarea ANAR); Nufăru-Victoria (din administrarea consiliilor locale) - jud. Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 14 mc/s;

-r. Dâmbovița: ac. Văcărești: 4,6 mc/s;

-CA2: 2,5 mc/s;

-Der. Mircea Vodă: 1.3 mc/s.

**A.B.A. Crişuri**

Debitul râului Barcău în secțiunea Nușfalău este 1.53 mc/s;

Debitul râului Crișul Alb în secțiunea Crișcior este 3.16 mc/s.

**A.B.A. Olt**

**Jud. Brașov:**

Prin adresa nr. 63056 din 21.12.2023 înregistrată la S.G.A. Brașov sub nr. 11485 din 21.12.2023, Compania APA Brașov S.A. anunța începerea diminuării preluării de apă brută din Acumularea Săcele – pr. Tărlung cu 450 l/s și începerea compensării necesarului de apă din sursa subterană de rezervă - Front captare A.N.I.F. – zona Hărman Prejmer (aplicare prevederi “Plan de restricții și folosire a apei în periodele deficitare”). Nu s-au impus restricții de alimentare cu apă la populație.

**2.** **Situaţia meteorologică în intervalul 18.03.2024, ora 09.00 –19.03.2024, ora 06.00**

**În ţară** valorile termice diurne au caracterizat o vreme mai caldă decât în mod normal pentru această perioadă din an în mare parte a teritoriului, exceptând nord-vestul, nordul și nord-estul, unde temperaturile, cu mult mai coborâte decât cele din ziua anterioară, s-au situat sub mediile multianuale. Astfel, maximele s-au încadrat între 3 grade la Ocna Șugatag și 18 grade la Calafat și Turnu Măgurele. Cerul a fost mai mult noros în nordul, centrul și nord-estul țării, iar în rest a fost variabil, cu înnorări temporare. Temporar au fost precipitații slabe, mixte în Moldova și în estul Transilvaniei, predominant sub formă de ploaie pe alocuri în Maramureș, iar în nordul Munteniei și în Dobrogea pe arii restrânse a

plouat. În zona montană au fost mai ales ninsori. Vântul a suflat slab și moderat, cu intensificări temporare- la începutul intervalului pe crestele montane (izolat s-au înregistrat viteze de peste 90 km/h în Carpații Meridionali), iar ziua, pe alocuri în sudul Banatului și al Olteniei, precum și în sud-vestul Transilvaniei, unde la rafală au fost viteze de până la 50 km/h. Este strat de zăpadă în cea mai mare parte a zonei montane, unde măsura, pe platformele stațiilor meteo,până la 199 cm în Munții Făgăraș, la peste 2000 m altitudine. Izolat a fost ceață, dimineața în vestul țării, iar noaptea în sud-est. La ora 06 erau temperaturi cuprinse între -5 grade la Sighetu Marmației, Târgu Lăpuș, Dej și Huedin și 9 grade la Calafat.

**Observaţie**: în intervalul de diagnozăfost în vigoare 2 atenționări cod galben emise de către SRPV Timișoara și SRPV Constanța.

**La Bucureşti** vremea a fost în general frumoasă, iar valorile de temperatură, deși în scădere față de ziua anterioară, s-au situat ușor peste cele climatologic specifice datei. Cerul a fost temporar noros, iar vântul a suflat slab și moderat. Temperatura maximă a fost de 14 grade la Afumați și Filaret și 15 grade la Băneasa, iar la ora 06 erau 4 grade la toate stațiile meteo.

**3. Prognoza meteorologică în intervalul 19.03.2024, ora 09.00–20.03.2024, ora 9.00**

**În ţară** vremea va continua să se răcească în cea mai mare parte a teritoriului, astfel valorile de temperatură se vor situa local sub normalul climatologic al datei. Temperaturile maxime se vor încadra între 3 și 11 grade, ușor mai ridicate, până în jurul a 13 grade, în extremitatea de sud-vest, iar cele minime vor fi cuprinse în general între -3 și 3 grade. Cerul va fi variabil în regiunile vestice, dar va avea înnorări în restul teritoriului; vor fi mai ales ploi în Dobrogea, local în Muntenia și în Oltenia (trecător lapoviță în zona subcarpatică a acestor regiuni), precipitații mixte pe alocuri în nordul Moldovei, izolat în Transilvania și în Maramureș, iar la munte ninsori slabe. Vântul va sufla slab și moderat, cu intensificări pe crestele montane, dar local și temporar și în zonele joase. Dimineața și noaptea izolat se va semnala ceață. Spre finalul intervalului pe arii restânse se va produce brumă.

**La Bucureşti** vremea se va răci semnificativ, astfel că valorile termice diurne se vor situa sub normele perioadei. Cerul va avea înnorări mai ales ziua și trecător va ploua slab. Vântul va sufla slab și moderat, cu ușoare intensificări în prima parte a

intervalului. Temperatura maximă se va situa în jurul a 6 grade, iar cea minimă va fi de 1...2 grade.

**4. Buletin nivometeorologic pentru perioada 18.03.2024, ora 20-19.03.2024, ora 20:**

**Evoluția vremii în intervalul 17-18.03.2024**

Temperaturile au înregistrat o ușoară creștere, mai ales la altitudini joase. Cerul a fost temporar noros. S-au semnalat precipitații mixte: ploaie, lapoviță, iar la altitudini de peste 1800 m ninsori, dar izolat și averse de măzăriche. Vântul a suflat slab și moderat, cu intensificări ce au atins 100 km/h pe crestele din vestul Carpaților Meridionali. Local s-a semnalat ceață, asociată izolat și cu depunere de chiciură. Stratul de zăpadă a înregistrat creșteri mici, de 2…4 cm peste noapte, apoi ziua s-a topit și a scăzut ușor în întreaga arie montană.

**În data de 18.03.2024, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 199 cm la Bâlea-Lac, 118 cm la Vf. Țarcu, 130 cm la Vf. Omu, 41 cm la Păltiniș, 9 cm la Parâng, 1 cm Predeal, petice la Cuntu, Sinaia, Fundata;

**Carpaţii Orientali:** 147 cm la Vf. Călimani, 38 cm la Ceahlău-Toaca, 36 cm la Vf. Lăcăuți, 30 cm la Vf. Iezer, 14 cm la Bucin, 5 cm la Penteleu;

**Carpaţii Occidentali:** 13 cm la Vf. Vlădeasa, 1 cm Semenic.

**Prognoza vremii în intervalul 18.03.2024, ora 20:00-19.03.2024, ora 20:00:**

Vremea se va răci. Cerul va fi variabil în masivele vestice, dar va prezenta înnorări în rest. În Carpații Orientali, local în Carpații Meridionali și izolat în restul masivelor vor predomina ninsorile și se va depune strat de zăpadă. Cantitățile de precipitații vor depăși pe arii restrânse 10 l/mp în masivele nordice și estice. Vântul va prezenta intensificări temporare de 50-60 km/h în zonele înalte, viscolind trecător ninsoarea. Temporar se va semnala ceață, asociată izolat și cu depunere de chiciură.

**Temperaturi prognozate în intervalul 18.03.2024, ora 20:00-19.03.2024, ora 20:00:**

**Peste 1800 m: temperaturi minime**: -12..-8 grade;

 **temperaturi maxime**: -10… -4 grade.

**Sub 1800 m: temperaturi minime**: -8…-2 grade;

 **temperaturi maxime**: -2...2 grade;

**Vânt la peste 2000 m:** din sector vest-nord-vestic noaptea, apoi nordic ziua, cu viteze de 60-70 km/h;

**Izoterma de 0 grade**: în coborâre, de la 800-1200 m spre 600-800 m, cu cele mai scăzute valori în masivele nordice.

**Evoluția stratului de zăpadă și a riscului de avalanșă în zona montană înaltă**

**Munții Făgăraș RISC MARE (4)**

**La peste 1800 m:** la suprafață sunt formate cruste mici de gheață, acoperite pe alocuri cu un strat subțire de zăpadă sau măzăriche. În interior, sub aceste cruste, se întâlnește însă o zonă cu rezistență redusă constituită din zăpada depusă în ultima săptămână, de adâncimi de peste 50-60 cm. La peste 2200 m zăpada acumulată în ultima săptămână nu a suferit modificări importante, având în continuare un grad ridicat de instabilitate, iar în zona crestelor se întâlnesc cornișe, unele de mari dimensiuni. Mai ales la supraîncărcări, dar și în mod spontan, pe pantele mai înclinate, stratul de 50-60 cm cu rezistență extrem de redusă poate aluneca peste straturile mai vechi și mai dure, ducând la declanșarea unor avalanșe de dimensiuni medii și chiar mari, riscul fiind **mare (4)**. În anumite cazuri, unele avalanșe pornite de la altitudini de peste 1800 m pot coborî sub această altitudine.

**La altitudini mai mici de 1800 m** stratul zăpadă s-a topit parțial și s-a mai tasat, dar este încă consistent la altitudini de peste 1600 m pe versanții nordici și umbriți, unde, mai ales la suprasarcini, se pot produce avalanșe de dimensiuni mici și medii, iar izolat și spontan unele curgeri la altitudini mai joase, riscul fiind **însemnat** **(3)**.

**Munții Bucegi RISC MARE (4)**

**La peste 1800 m:** la altitudini de peste 2000 m stratul de zăpadă acumulat în ultima săptămână are grosimi de peste 60-70 cm. La suprafața stratului s-au format cruste subțiri de gheață, peste care s-au depus câțiva centimetri de zăpadă proaspătă. Pe anumite văi și pante umbrite se întâlnesc acumulări semnificative de zăpadă, iar în zonele crestelor sunt cornișe, precum și unele plăci instabile, acoperite ulterior de ninsori. În aceste condiții, stratul instabil de zăpadă acumulat în ultima săptămână poate aluneca peste stratul mai

vechi, atât spontan, pe pantele mai înclinate, cât și la supraîncărcări slabe - risc **mare (4)** de declanșare a unor avalanșe medii și chiar mari. În anumite cazuri, unele avalanșe pornite de la altitudini de peste 1800 m pot coborî sub această altitudine.

**Sub 1800 m**: stratul de zăpadă are dimensiuni mari mai ales pe versanții nordici, unde stratul acumulat în ultima săptămână mai depășește pe alocuri 25-30 cm la altitudini de peste 1600 m. Se mențin condițiile pentru declanșare de avalanșe de dimensiuni mici și medii, riscul fiind amplificat la supraîncărcări slabe, iar în cazuri izolate și de curgeri la orele amiezii la altitudini mai joase - riscul va fi **însemnat** **(3)**.

**Munții Parâng-Șureanu RISC ÎNSEMNAT (3)**

**La peste 1800 m** s-au format cruste subțiri de reîngheț la suprafața stratului, sub care se întâlnește o zonă cu rezistență redusă de circa 20-25 cm. În zona crestelor mai sunt prezente cornișe, iar pe văile umbrite și în zonele adăpostite acumulări mai însemnate de zăpadă. Stratul de zăpadă cu rezistență redusă din partea superioară va putea aluneca peste structurile mai dure din interior, ducând la declanșarea de avalanșe mici și medii, riscul fiind prezent mai ales la suprasarcini și în special pe versanții nordici, pe pantele suficient de înclinate - riscul declanșării avalanșelor va fi **însemnat** **(3)**.

**Sub 1800 m**: stratul de zăpadă s-a mai topit și este umezit, fiind prezent mai ales la altitudini de 1600-1800 m, în special pe versanții nordici, precum și pe unele văi sau zone umbrite și adăpostite, unde s-au menținut depozite mai mari de zăpadă. În cursul nopții acesta va îngheța, formând crustă la suprafață. Pe pantele suficient de înclinate, mai ales la supraîncărcări, vor fi condiții pentru curgeri și avalanșe de dimensiuni în general mici. Riscul va fi **redus (1)**.

**Munții Țarcu-Godeanu RISC MODERAT (2)**

**La peste 1800 m** stratul de zăpadă de 15-20 cm de la suprafață mai prezintă rezistență redusă, în special pe văile umbrite și în zonele adăpostite. În zona crestelor se întâlnesc cornișe. Mai ales la supraîncărcări, vor fi condiții pentru declanșarea unor avalanșe de dimensiuni mici și izolat medii. Riscul declanșării avalanșelor va fi **moderat (2)**.

**La altitudini mai mici de 1800 m:** zăpada s-a topit și este umezită, fiind prezentă mai ales pe văile și zonele umbrite de la altitudini de 1700-1800 m. Izolat se pot produce curgeri sau avalanșe de dimensiuni mici pe văile unde mai sunt depozite și acumulări mai vechi, riscul fiind în general **redus (1)**.

**Munții Rodnei RISC ÎNSEMNAT (3)**

**La peste 1800 m**, zăpada prezintă pe alocuri rezistență redusă în primii 15-20 cm ai stratului, peste care se vor mai depune local 5-10 cm în următorul interval. În profunzime stratul este destul de compact, cu cruste de gheață ce alternează cu zone în care avem cristale fațetate sau cupă, cu rezistență mai redusă. Pe văile umbrite și în zonele adăpostite sunt troiene şi acumulări însemnate de zăpadă. Pe pantele suficient de înclinate zăpada de la suprafață și unele straturi ce au rezistență redusă pot aluneca peste straturile mai vechi, menținându-se condițiile de declanșare a avalanșelor de dimensiuni medii și cu totul izolat mari, mai ales la supraîncărcări. Riscul va fi **însemnat** **(3)**.

**La altitudini mai mici de 1800 m**: zăpada s-a stabilizat ușor datorită răcirii vremii și a temperaturilor negative înregistrate. Și aici se vor mai depune local 5-10 cm de zăpadă proaspătă. Pe unele pante umbrite sau adăpostite sunt depozite mai vechi, de dimensiuni destul de importante. Mai ales la supraîncărcări, pe pantele suficient de înclinate, stratul nou de zăpadă poate aluneca peste cel vechi, fiind antrenat în curgeri sau avalanșe de dimensiuni în general mici. Riscul va fi **redus (1)**.

**Munții Călimani-Bistriței RISC MODERAT (2)**

**La peste 1800 m** zăpada mai prezintă rezistență redusă în primii 10-15 cm, iar datorită temperaturilor negative care se vor înregistra în următorul interval se va stabiliza ușor. Ninsorile din următoarele 24 de ore vor depune local 5-10 cm de zăpadă proaspătă. În profunzime zăpada veche este destul de stabilizată și întărită, cu cruste de gheață intercalate, iar spre sol cristale de tip cupă pe versanții nordici. Pe pantele suficient de înclinate se pot declanșa unele avalanșe de dimensiuni mici și izolat medii, riscul declanșării fiind prezent la supraîncărcări - riscul va fi **moderat (2)**.

**Sub 1800 m**: zăpada s-a mai tasat și pe alocuri topit la altitudini mai mici de 1500 m. Pe anumite pante și văi mai umbrite de la altitudini mai mari de 1500 m, unde mai sunt prezente depozite vechi, vor fi condiții de declanșare a unor avalanșe de topire de dimensiuni în general mici. Riscul va fi **redus (1)**.

**Masivul Ceahlău RISC MODERAT (2)**

În intervalul următor sunt așteptate ninsori slabe, care vor depune local 5-10 cm de zăpadă proaspătă peste stratul acumulat în ultima săptămână, care depășește pe alocuri 10 cm. Pe unele văi și zone adăpostite sunt acumulări mai mari de zăpadă. Pe pantele suficient de înclinate, mai ales la supraîncărcări, se pot declanșa unele avalanșe de dimensiuni mici și izolat medii, prin alunecarea stratului de zăpadă de la suprafață. Riscul declanșării avalanșelor va fi **moderat (2)**.

**Masivul Vlădeasa RISC REDUS (1)**

Stratul de zăpadă s-a tasat și s-a umezit în cursul zilei, mai ales la altitudini joase. Scăderea temperaturilor sub valoarea de 0 grade va induce o stabilizare a stratului. Pe unele văi și zone umbrite sunt acumulări mai vechi de zăpadă. Trecător se vor mai semnala ninsori slabe în zonele mai înalte, iar la altitudini mai joase precipitații mixte. Pe pantele mai înclinate, se pot produce curgeri și avalanșe de dimensiuni în general mici, riscul fiind **redus (1)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC MARE (4)** | **RISC ÎNSEMNAT (3** |
| **MUNȚII BUCEGI** | **RISC MARE (4)** | **RISC ÎNSEMNAT (3** |
| **MUNȚII PARÂNG- ȘUREANU** | **RISC ÎNSEMNAT (3)** | **RISC REDUS (1)** |
| **MUNȚII ȚARCU-GODEANU** | **RISC MODERAT (2)** | **RISC REDUS (1)** |
| **MUNȚII RODNEI** | **RISC ÎNSEMNAT (3)** | **RISC REDUS (1)** |
| **MUNȚII CĂLIMANI-BISTRIȚEI** | **RISC MODERAT (2))** | **RISC REDUS (1)** |
| **MUNȚII CEAHLĂU** | **RISC MODERAT (2)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**I.G.S.U.** informează telefonic că în data de 18.03.2024 s-a produs un incendiu care a afectat cca 150 mp dintr-o aripă în construcţie a aeroportului din municipiul Craiova, jud. Dolj. Au ars cu degajări mari de fum materiale de construcţie, în special polistiren. Incendiul a fost lichidat de către echipajele I.S.U. Dolj în cca 30 de minute.

**Agenţia Naţională pentru Protecţia Mediului** informează că din rezultatele analizelor efectuate în intervalul 15-17.03.2024 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită în data de 15.03.2024 la staţia IS-1** (municipiul Iași).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.